CYRFF CYHOEDDUS Enwi, cychwyn a rhychwant 1 1 Enw'r Gorchymyn hwn yw Gorchymyn Corff Adnoddau Naturiol Cymru (Swyddogaethau) 2013. 2 Daw'r Gorchymyn hwn i rym ar 1 Ebrill 2013. 3 Mae i ddiwygiad, diddymiad neu ddirymiad a wneir gan y Gorchymyn hwn yr un rhychwant â'r ddarpariaeth y mae'n ymwneud â hi. Dehongli 2 Yn y Gorchymyn hwn— ystyr “ y Corff ” (“ the Body ”) yw Corff Adnoddau Naturiol Cymru; ystyr “ Deddf 1990 ” (“ the 1990 Act ”) yw Deddf Diogelu'r Amgylchedd 1990 ; ystyr “ Deddf 1995 ” (“ the 1995 Act ”) yw Deddf yr Amgylchedd 1995 ; ystyr “deddfiad lleol” (“ local enactment ”) yw unrhyw Ddeddf leol neu unrhyw is-ddeddfwriaeth a wneir o dan Ddeddf leol neu yn rhinwedd Deddf leol; ystyr “y Gorchymyn Sefydlu ” (“ the Establishment Order ”) yw Gorchymyn Corff Adnoddau Naturiol Cymru (Sefydlu) 2012 . Swyddogaethau cyffredinol Corff Adnoddau Naturiol Cymru 3 Mae Atodlen 1 yn cynnwys diwygiadau i'r Gorchymyn Sefydlu. Addasu a throsglwyddo swyddogaethau, darpariaethau canlyniadol a darpariaethau eraill 4 1 Mae Atodlenni 2 a 3 yn cynnwys diwygiadau i ddeddfwriaeth sylfaenol sydd— a yn addasu ac yn trosglwyddo i'r Corff swyddogaethau datganoledig Cymreig Asiantaeth yr Amgylchedd; b yn addasu ac yn trosglwyddo i'r Corff ac i Weinidogion Cymru swyddogaethau datganoledig Cymreig y Comisiynwyr Coedwigaeth; c yn addasu ac yn trosglwyddo i'r Corff swyddogaethau CCGC ; d yn trosglwyddo i'r Corff swyddogaethau Gweinidogion Cymru o ran yr amgylchedd; e yn gwneud darpariaeth ganlyniadol, atodol a chysylltiedig. 2 Mae Atodlenni 4, 5 a 6 yn cynnwys diwygiadau i is-ddeddfwriaeth sydd— a yn addasu ac yn trosglwyddo i'r Corff swyddogaethau datganoledig Cymreig Asiantaeth yr Amgylchedd; b yn addasu ac yn trosglwyddo i'r Corff ac i Weinidogion Cymru swyddogaethau datganoledig Cymreig y Comisiynwyr Coedwigaeth; c yn addasu ac yn trosglwyddo i'r Corff swyddogaethau CCGC; d yn trosglwyddo i'r Corff swyddogaethau Gweinidogion Cymru o ran yr amgylchedd; e yn gwneud darpariaeth ganlyniadol, atodol a chysylltiedig. Addasiadau eraill i ddeddfiadau 5 Mewn unrhyw ddeddfiad lleol sydd heb ei ddiwygio gan unrhyw ddarpariaeth arall yn y Gorchymyn hwn, mae unrhyw gyfeiriad at CCGC (sut bynnag y'i mynegir), ac unrhyw gyfeiriad sydd i'w ddarllen fel cyfeiriad at CCGC, i'w drin fel cyfeiriad at y Corff. 6 Mewn unrhyw ddeddfiad lleol sydd heb ei ddiwygio gan unrhyw ddarpariaeth arall yn y Gorchymyn hwn, mae unrhyw gyfeiriad at y Comisiynwyr Coedwigaeth (sut bynnag y'i mynegir) ac unrhyw gyfeiriad sydd i'w ddarllen fel cyfeiriad at y Comisiynwyr Coedwigaeth, i'w drin o ran Cymru fel cyfeiriad at y Corff. 7 Mewn unrhyw ddeddfiad lleol sydd heb ei ddiwygio gan unrhyw ddarpariaeth arall yn y Gorchymyn hwn, heblaw deddfiad sy'n ymwneud â mordwyo, mae unrhyw gyfeiriad at Asiantaeth yr Amgylchedd (sut bynnag y'i mynegir) ac unrhyw gyfeiriad sydd i'w ddarllen fel cyfeiriad at Asiantaeth yr Amgylchedd, i'w drin o ran Cymru fel cyfeiriad at y Corff. Dileu Cyngor Cefn Gwlad Cymru 8 1 Mae CCGC wedi ei ddileu. 2 Gan hynny, mae'r canlynol wedi eu diddymu— a adrannau 128 i 134 o Ddeddf 1990 ; b Atodlenni 6, 8 a 9 i Ddeddf 1990 ; c Rhan 1 o Ddeddf Parciau Cenedlaethol a Mynediad i Gefn Gwlad 1949 . Dileu pwyllgorau ymgynghorol 9 1 Mae'r canlynol wedi eu dileu— a Pwyllgor Ymgynghorol Gwarchod yr Amgylchedd a sefydlwyd yn unol ag adran 12(6) o Ddeddf 1995 ; b y pwyllgor ymgynghorol pysgodfeydd rhanbarthol a lleol a sefydlwyd yn unol ag adran 13(5) o Ddeddf 1995. 2 Gan hynny, mae'r darpariaethau a ganlyn yn Neddf 1995 wedi eu diddymu— a adran 12 ; b adran 13 ; c Atodlen 3; d paragraff 3 o Atodlen 23. Darpariaethau trosiannol ac arbedion 10 Mae Atodlen 7 yn cynnwys darpariaethau trosiannol ac arbedion. Alun Davies Gweinidog Cyfoeth Naturiol a Bwyd, un o Weinidogion Cymru 25 Mawrth 2013